b'\n_START_ARTICLE_\nJens Bj\xc3\xb8rneboe\n_START_SECTION_\nLesning i oppveksten\n_START_PARAGRAPH_\nBj\xc3\xb8rneboe ble tidlig interessert i klassisk litteratur og filosofi, og som femten\xc3\xa5ring hadde han blant annet lest de fleste av Friedrich Nietzsches b\xc3\xb8ker. P\xc3\xa5 denne tiden kom han over boken \xc2\xabMyrsoldater\xc2\xbb av Wolfgang Langhoff som skulle f\xc3\xa5 stor betydning for hans senere diktning. Boken avdekker sannheten om de tyske konsentrasjonsleirene, og Bj\xc3\xb8rneboe sa selv at han aldri ble helt den samme etter \xc3\xa5 ha lest den. Han sa at mens han leste, ble solen sort, og alt ble m\xc3\xb8rkt. P\xc3\xa5 en Tysklandstur mange \xc3\xa5r senere m\xc3\xb8tte han en teaterregiss\xc3\xb8r. Til ham fortalte han om sin opplevelse av denne boken. Mannen s\xc3\xa5 lenge taust p\xc3\xa5 ham, f\xc3\xb8r han utbr\xc3\xb8t: \xc2\xabIch bin Langhoff. Jeg er Langhoff\xc2\xbb.\n_START_SECTION_\nLyrikkdebut og spr\xc3\xa5kstrid\n_START_PARAGRAPH_\nBj\xc3\xb8rneboe mente selv at det bodde en lyriker i ham. I l\xc3\xb8pet av en natt skrev en rekke sonetter, og neste morgen presenterte han dem for fetteren Andr\xc3\xa9 Bjerke, som straks trykte dem i Riksm\xc3\xa5lsforbundets blad Ordet. Han fortsatte \xc3\xa5 produsere lyrikk, og i 1951 hadde han  ferdig en diktsamling, men slet med \xc3\xa5 f\xc3\xa5 den utgitt. Da det lyktes, ble samlingen_NEWLINE_en suksess. Rainer Maria Rilke (1875-1926) var hans fremste inspirasjon og forbilde n\xc3\xa5r det gjaldt poesi. _NEWLINE_I 1952 var Jens Bj\xc3\xb8rneboe \xc3\xa9n av flere forfattere som br\xc3\xb8t ut av Den norske forfatterforening og dannet Forfatterforeningen av 1952. Striden hadde sitt opphav i den opphetede norske spr\xc3\xa5kstriden p\xc3\xa5 begynnelsen av femtitallet. Utbryterne var stort sett riksm\xc3\xa5lstilhengere.\n_START_SECTION_\nTil Ragnhild J\xc3\xb8lsens Enebakk\n_START_PARAGRAPH_\nI 1959 m\xc3\xb8tte Jens Bj\xc3\xb8rneboe den unge skuespillerinnen Tone Tveteraas. Etter skilsmissen med Lisel Funk, i 1961, giftet han seg med Tveteraas som dermed ble Tone T. Bj\xc3\xb8rneboe. De flyttet til Enebakk og fikk tre d\xc3\xb8tre. Der skrev han boken Dr\xc3\xb8mmen og hjulet (1964), som var inspirert av livet til den s\xc3\xa6rpregede forfatterinnen Ragnhild J\xc3\xb8lsen. Bj\xc3\xb8rneboe m\xc3\xa5 ha opplevd et slags skjebnefellesskap med J\xc3\xb8lsen. \xc3\x85rene i Enebakk var relativt rolige for Bj\xc3\xb8rneboe.\n_START_SECTION_\nBestialitetens historie\n_START_PARAGRAPH_\nTrilogien Bestialitetens historie regnes som Bj\xc3\xb8rneboes hovedverk, og best\xc3\xa5r av romanene Frihetens \xc3\xb8yeblikk, Krutt\xc3\xa5rnet og Stillheten. Bj\xc3\xb8rneboe behandler her det ondes problem p\xc3\xa5 mange forskjellige m\xc3\xa5ter. B\xc3\xb8kene er intense og preget av en misantropi p\xc3\xa5 vegne av menneskeheten. Tematikken er inspirert av den franske filosofen og forfatteren Michel Foucault Bj\xc3\xb8rneboe skriver seg med denne trilogien inn i en europeisk tradisjon. Bj\xc3\xb8rneboe gav alt i disse b\xc3\xb8kene og d\xc3\xb8yvet den psykiske smerten arbeidet p\xc3\xa5f\xc3\xb8rte ham med et stadig st\xc3\xb8rre konsum av alkohol. I den siste boken i serien, Stillheten, som er skrevet i \xe2\x80\x93 og foreg\xc3\xa5r i \xe2\x80\x93 Marokko i Nord-Afrika, spekulerer hovedpersonen p\xc3\xa5 hvorvidt den vestlige verden i fremtiden vil f\xc3\xa5 erfare konsekvensene av den utbytting den er ansvarlig for p\xc3\xa5 kloden._NEWLINE_Det tok Bj\xc3\xb8rneboe 25 \xc3\xa5r \xc3\xa5 fullf\xc3\xb8re disse b\xc3\xb8kene. Han led seg gjennom hver setning. Da depresjonene plaget ham som verst, tapte han troen p\xc3\xa5 menneskeheten og p\xc3\xa5 det gode i mennesket. Han drev endog gj\xc3\xb8n med id\xc3\xa9ene om frihet, likhet og brorskap fra den franske revolusjonen._NEWLINE_Samme \xc3\xa5r som Bj\xc3\xb8rneboe avsluttet Bestialitetens historie, gav han ut skuespillet Tilfellet Torgersen. Rekonstruert av aktstykker. Skuespillet er basert p\xc3\xa5 en virkelig straffesak mot Fredrik Fasting Torgersen som i 1958 ble d\xc3\xb8mt for mord. Bj\xc3\xb8rneboe mente at Torgersen var uskyldig. Fasting Torgersen d\xc3\xb8de i 2015 etter \xc3\xa5 ha sonet dommen, men hevdet at han ble utsatt for et justismord.  Han var takknemlig overfor Bj\xc3\xb8rneboe for at han i det hele tatt var i live gjennom soningen.'